El ple aprova la proposta del pont entre el Port de Sagunt i Canet d'en Berenguer
28 de febrer 2018

![Imagen 1](/media/uvcdjs0u/25img_1073_cuerpo.jpg)![Imagen 2](/media/zejk3wfx/25img_1067_cuerpo.jpg)

​El ple de l'Ajuntament de Sagunt, en la seua sessió ordinària d'ahir, 27 de febrer, ha aprovat la proposta de creació d'un pont entre el nucli del Port de Sagunt i el municipi veí de Canet d'en Berenguer. Este acord, al que ja se l’havia donat llum verd en l'última Comissió Informativa d'Urbanisme, ha comptat amb els vots a favor de tots els grups polítics.

L'acord aprovat per Sagunt arreplega la proposta realitzada per l'Ajuntament de Canet d'en Berenguer i la modifica. Esta, inicialment, establia un pont d'uns 260 metres amb un pressupost d'execució material que oscil·laria entre els 3 i els 4 milions d'euros aproximadament, al que caldria sumar-li els impostos.

Sagunt proposa millores al traçat com, fonamentalment, un xicotet desplaçament de la ubicació del pont cap a l'oest respecte del plantejat per Canet. Açò permetria un millor entroncament amb el traçat urbà ja existent i també amb el què té prevista la seua execució. A més, este xicotet canvi d'ubicació suposa que el pont afecte a menys àrea de la muntanya de Ribera, titularitat de la Generalitat Valenciana, que existix en els dos termes municipals. Finalment, esta primera millora també suposa escurçar el pont en 60 metres, amb el que s'abaratix el seu cost.

![](/media/tvqbwhdb/25mapa1_cuerpo.jpg)  
  

L'acord indica que el pont enllaçarà amb els carrers Níquel i Vent de Penagall, del Port de Sagunt. Açò obligarà a obrir un nou vial per sòl no urbanitzable que connecte estos carrers amb el pont. Així, la proposta modificarà puntualment la trama del sistema general viari de l'actual Pla General d'Ordenació Urbana de Sagunt.

En el ple es va afegir al punt una esmena del Partit Popular que comporta estudiar, en un futur, la possibilitat de construir un tercer pont, més proper a la desembocadura del Palància. Esta era la idea inicial proposada per la Confederació Hidrogràfica del Xúquer, però es va descartar de la documentació final a causa del seu alt cost, ja que es tractava d'un pont de 750 metres lineals més un viari d'altres 100 metres al sud del mateix.

Després de l'aprovació de l'acord pel ple de l'Ajuntament de Sagunt, este va instar l'Ajuntament de Canet d'en Berenguer perquè ho considere i, d'acceptar-lo, Sagunt procedirà de forma immediata a la contractació dels servicis tècnics per a la redacció de la documentació del pla especial corresponent que permeta la inserció urbanística de la infraestructura.​

![](/media/v4onopdv/25mapa2_cuerpo.jpg)  
  
 

​​

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-la-proposta-del-pont-entre-el-port-de-sagunt-i-canet-d-en-berenguer/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-la-proposta-del-pont-entre-el-port-de-sagunt-i-canet-d-en-berenguer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-la-proposta-del-pont-entre-el-port-de-sagunt-i-canet-d-en-berenguer/ "Linked In")
*   [](mailto:?body=https://aytosagunto.es/va/actualitat/el-ple-aprova-la-proposta-del-pont-entre-el-port-de-sagunt-i-canet-d-en-berenguer/)